

Αρκαλοχώρι, 17/09/2024

Προς: ΜΜΕ

**ΔΕΛΤΙΟ ΤΥΠΟΥ**

**Συνάντηση Δημάρχου Μινώα Πεδιάδας Βασίλη Κεγκέρογλου με το νέο Ειδικό Γραμματέα για την Προστασία των Ζώων Συντροφιάς Νίκο Χρυσάκη**

Συνάντηση με τον Δήμαρχο Μινώα Πεδιάδας Βασίλη Κεγκέρογλου, τον Εντεταλμένο Δημοτικό Σύμβουλο και Πρόεδρο της πενταμελούς επιτροπής παρακολούθησης του επιχειρησιακού προγράμματος διαχείρισης αδέσποτων ζώων συντροφιάς Μιχάλη Σαμωνάκη και την υπάλληλο του Αυτοτελούς Τμήματος Τοπικής και Οικονομικής Ανάπτυξης και υπηρεσιακή υπεύθυνη αδέσποτων ζώων συντροφιάς Αμαλία Δαγκωνάκη, είχε ο νέος Ειδικός Γραμματέας για την Προστασία των Ζώων Συντροφιάς, Νίκος Χρυσάκης, ο οποίος βρέθηκε στο Δημοτικό Κατάστημα Αρκαλοχωρίου.

Ο Δήμαρχος ενημέρωσε τον κ. Χρυσάκη για τις ενέργειες στις οποίες προχωράει η Δημοτική Αρχή για την αντιμετώπιση του μείζονος αυτού κοινωνικού ζητήματος, όπως η συγκρότηση της Επιτροπής Παρακολούθησης του Επιχειρησιακού προγράμματος διαχείρισης αδέσποτων ζώων συντροφιάς και πρόληψης δημιουργίας νέων, η εκπόνηση και υλοποίηση επιχειρησιακού σχεδίου για τη διαχείριση των αδέσποτων ζώων του Δήμου, η παροχή κινήτρων για τη σήμανση, στείρωση, καταχώρηση και την υιοθεσία σκύλων και γάτων, η καλυτέρευση συνθηκών διαβίωσης των ζώων στο προσωρινό καταφύγιο του Δήμου, κ.α .

Ο Δήμαρχος έθεσε δύο ζητήματα στον κ. Χρυσάκη υπογραμμίζοντας την αναγκαιότητα άμεσης δρομολόγησης τους. Ειδικότερα έθεσε ερωτήματα που έχουν σχέση με τον καθορισμό της διαδικασίας πρόσληψης του προσωπικού που περιλαμβάνεται στα επιχειρησιακά προγράμματα για τη διαχείριση των αδέσποτων ζώων καθώς και στην χρηματοδότηση των δημοτικών κτηνιατρείων ζώων, ενέργειες που μέχρι σήμερα δεν έχουν καθοριστεί.

Στο επίκεντρο της συνάντησης βρέθηκε η δημιουργία νέου διαδημοτικού καταφυγίου αδέσποτων ζώων συντροφιάς με όμορους Δήμους, η δημιουργία και λειτουργία δημοτικού κτηνιατρείου, η ενεργοποίηση των ελεγκτικών μηχανισμών σε ό, τι αφορά την τήρηση των υποχρεώσεων των ιδιοκτητών ζώων συντροφιάς, η οργάνωση δράσεων με στόχο την ανάδειξη και συνδρομή της εθελοντικής προσφοράς πολιτών και φιλοζωικών οργανώσεων ενώ συζητήθηκαν και οι τροποποιήσεις στο περιεχόμενο και στις δαπάνες του δημοτικού προγράμματος διαχείρισης αδέσποτων ζώων συντροφιάς.

Ο κ. Χρυσάκης έδωσε έμφαση στο νόμο 4830/2021 για τα ζώα συντροφιάς που στοχεύει στην εξασφάλιση της ευζωίας τους και στη δραστική μείωση του αριθμού τους μέσω προγραμμάτων υιοθεσίας ενώ αναφέρθηκε στη συνεργασία της Ειδικής Γραμματείας για την Προστασία των Ζώων Συντροφιάς με την Τοπική Αυτοδιοίκηση αλλά και τους εθελοντές.

«Η Δημοτική Αρχή έχει αναλάβει σημαντικές πρωτοβουλίες με στόχο την αντιμετώπιση του προβλήματος των αδέσποτων ζώων, το οποίο μας απασχολεί καθημερινά και αποτελεί στόχο μας, τα πράγματα να αλλάξουν προς το καλύτερο. Αγωνιζόμαστε καθημερινά γι αυτό. Δυστυχώς η κατάσταση στο Δήμο μας είναι πολύ δύσκολη και παράλληλα με τις δικές μας πρωτοβουλίες πρέπει όλοι να κατανοήσουμε ότι η προστασία των αδέσποτων ζώων είναι ευθύνη όλων μας. Γι’ αυτό καλούμε τους δημότες να συμμετέχουν ενεργά στις προσπάθειές μας, αντιμετωπίζοντας αυτό το σύνθετο ζήτημα με ευαισθησία, ενημέρωση και ωριμότητα ώστε κάποια στιγμή να μην υπάρχει κανένα ζώο αδέσποτο ή κακοποιημένο», ανέφερε ο Δήμαρχος Μινώα Πεδιάδας Βασίλης Κεγκέρογλου.